የርገን ክሎፕ እና ሊዮኔል ሜሲ ያለፈው ውድድር ዓመት የፊፋ ምርጥ ሆኑ፡፡
ባሕር ዳር፡ መስከረም 13/2012 ዓ.ም (አብመድ) የሊቨርፑሉ አለቃ የርገን ክሎፕ እና የባርሴሎናው ኮከብ ሊዮኔል አንድሬስ ሜሲ የ2018/19 የፊፋ ኮከብ አሰልጣኝና ተጫዋች ሆነው በወንዶች ዘርፍ ተመረጡ፡፡ በሴቶች ምርጥ ተጫዋች ደግሞ አሜሪካዊቷ አጥቂ ሜጋን ራፒኖይ ተመርጣለች፡፡የባርሴሎናው ኮከብ የፊፋ ምርጥ ተጫዋች ሆኖ የተመረጠው የጁቬንቱስና የፖርቱጋል ኮከቡን ክሪስቲያኖ ሮናልዶንና የሊቨርፑሉን ምርጥ የኋላ ደጀን ቨርጂል ቫንዳይክ በመብለጥ ነው፡፡ ሜሲ የዓለም ምርጥ ተጫዋች ሆኖ ሲመረጥ የዘንድሮው ለ6ኛ ጊዜው ነው፡፡የ32 ዓመቱ አርጀንቲናዊ ባርሴሎናን የላሊጋው ባለድል አድርጓል፤ በሻምፕዮንስ ሊጉም ለግማሽ ፍጻሜ አድርሷል፡፡በአሰልጣኞች ዘርፍ ደግሞ የሊቨርፑሉ አለቃ የርገን ክሎፕ የዓመቱ የፊፋ ምርጥ አሰልጣኝ ሆነዋል፡፡ ክሎፕ የፕሪሚዬር ሊጉን ሻምፕዮን አሰልጣኝ ፔፕ ጋርዲዮላንና የቶተንሀሙን ማውሪሲዮ ፖቼቲኒዮ በልጠው ነው የዓመቱ ምርጥ አሰልጣኝ የሆኑት፡፡ሊቨርፑል በ97 ነጥብ በፕሪሚዬር ሊጉ 2ኛ ሆኖ እንዲያጠናቅቅ ያደረጉት ክሎፕ የሻምፕዮንስ ሊግ ዋንጫን ማንሳት ችለዋል፡፡የሊቨርፑሉ ግብ ጠባቂ አሊሰን ደግሞ የማንቸስተር ሲቲውን ኤደርሰን እና የባርሴሎናውን ማርክ አንድሬ ተርስተን በመብለጥ የዓመቱ ምርጥ ሆኗል፡፡ አሊሰን ሀገሩ ብራዚል የኮፓ አሜሪካ ሻምፕዮን ስትሆንም ትልቅ ድርሻ ነበረው፡፡